Document ID: 32009R0385

KOMISIJAS REGULA (EK) Nr. 385/2009
(2009. gada 7. maijs),
ar kuru aizstāj IX pielikumu Eiropas Parlamenta un Padomes Direktīvā 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“Pamatdirektīva”)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2007. gada 5. septembra Direktīvu 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (Pamatdirektīva) (1), un jo īpaši tās 39. panta 2. punktu,
tā kā:
(1)
Ar Direktīvu 2007/46/EK ir izveidota saskaņota administratīvu noteikumu un vispārēju tehnisku prasību sistēma attiecībā uz visiem jauniem transportlīdzekļiem. Jo īpaši tā ietver transportlīdzekļu izgatavotāja kā Kopienas tipa apstiprinājuma turētāja pienākumu piešķirt atbilstības sertifikātu katram transportlīdzeklim, kas izgatavots atbilstīgi Kopienas tiesību aktiem par tipa apstiprinājumu.
(2)
Atbilstības sertifikāts, kura paraugs ir izklāstīts Direktīvas 2007/46/EK IX pielikumā, ir transportlīdzekļa pircējam izsniegts oficiāls dokuments par to, ka attiecīgais transportlīdzeklis ir izgatavots saskaņā ar prasībām, kas ietvertas Kopienas tiesību aktos par tipa apstiprinājumu.
(3)
Ir jānodrošina, ka atbilstības sertifikātā ietvertā informācija ir saprotama patērētājiem un iesaistītajiem komersantiem. Atbilstības sertifikāta paraugā jābūt iekļautai visai tehniskajai informācijai, kas ir būtiska dalībvalstu iestādēm, lai atļautu transportlīdzekļa nodošanu ekspluatācijā.
(4)
Kopš pieņemta Komisijas 2001. gada 20. decembra Direktīva 2001/116/EK, ar ko tehnikas attīstībai pielāgo Padomes Direktīvu 70/156/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu (2), atbilstības sertifikāta paraugs nav atjaunināts. Tāpēc ir lietderīgi to atjaunināt, ņemot vērā daudzos būtiskos grozījumus, kas izdarīti ar Direktīvu 2007/46/EK un kurus no 2009. gada 29. aprīļa ieviesīs EK pabeigtu komerciālo transportlīdzekļu tipa apstiprināšanas procesā.
(5)
Turklāt saskaņā ar Padomes 1999. gada 29. aprīļa Direktīvu 1999/37/EK par transportlīdzekļu reģistrācijas dokumentiem (3) dalībvalstu reģistrācijas iestādēm ir jāsaņem ticama tehniskā informācija, lai pirmo reizi reģistrētu jaunus transportlīdzekļus Kopienas teritorijā. Atbilstības sertifikātā ietvertie tehniskie dati ir piemērots informācijas avots, ko var izmantot reģistrācijas vajadzībām. Lai samazinātu administratīvo slogu Eiropas pilsoņiem un ņemot vērā principus, kas ietverti Komisijas paziņojumā - Rīcības plānā “Normatīvās vides vienkāršošana un uzlabošana” (4) un Rīcības programmā administratīvā sloga samazināšanai Eiropas Savienībā (5), ir lietderīgi atbilstības sertifikātā ietvert arī visu informāciju, kas jānorāda saskaņā ar Direktīvu 1999/37/EK.
(6)
Nodrošinot, ka Kopienas tipa apstiprināšanas process darbojas pareizi, ir lietderīgi atjaunināt Direktīvas 2007/46/EK pielikumus, lai tos piemērotu zinātnes un tehnikas attīstībai.
(7)
Direktīvas 2007/46/EK IX pielikums ir attiecīgi jāaizstāj.
(8)
Lai ieviestu jaunu visu to saņemto datu pārvaldības sistēmu, kuri jānorāda atbilstības sertifikātā, transportlīdzekļa izgatavotājam jāveic atbilstoši pasākumi. Tādējādi jānosaka pietiekams pārejas periods, kura laikā iepriekšējos atbilstības sertifikāta paraugus joprojām varētu izmantot.
(9)
Šajā regulā paredzētie pasākumi atbilst atzinumam, ko sniegusi Tehniskā komiteja mehānisko transportlīdzekļu jautājumos,
IR PIEŅĒMUSI ŠO REGULU.
1. pants
Direktīvas 2007/46/EK IX pielikumu aizstāj ar šīs regulas pielikumu.
2. pants
Līdz 2010. gada 29. aprīlim izgatavotāji var piešķirt atbilstības sertifikātus, kas atbilst Direktīvas 70/156/EEK IX pielikumā izklāstītajam paraugam (6).
3. pants
Šī Regula stājas spēkā 2009. gada 29. aprīlī.
Šī Regula uzliek saistības kopumā un ir tieši piemērojama visās dalībvalstīs.
Briselē, 2009. gada 7. maijā

Labels: 7
8